DA Den Europæiske Unions Tidende CE 78/185

(2004/C 78 E/0191)

SKRIFTLIG FORESPØRGSEL E-2886/03

af Charles Tannock (PPE-DE) til Kommissionen

(29. september 2003)

Om: Vanskeligheder i forbindelse med liberaliseringen af den europæiske sektor for jernbanefragt

Siden marts i år skal alle EU's medlemsstater give fragtførere, der er baseret i andre medlemsstater, tilladelse til at transportere internationalt fragtgods på deres jernbanelinjer. En række medlemsstater, herunder Frankrig, har allerede omsat direktivet i national ret, mens andre medlemsstater, herunder Tyskland og Det forenede Kongerige, som begge i realiteten allerede er åbne for udenlandske fragtførere, ikke har gjort det.

Imidlertid frygter man, at direktivets omsættelse ikke i sig selv vil være tilstrækkelig til at sikre, at det gennemføres korrekt, selv om der tydeligt nok er et offentligt pres for at nedskære trafiktætheden på vejene ved at øge den procentdel af europæisk gods, der transporteres med jernbane, al den stund denne procentdel er faldet fra over 20 % for 30 år siden til kun 8 % i dag. Der er i særdeleshed nervøsitet for, at Eurostars plan om at påbegynde direkte jernbanegodstransport fra Dourges nær Lille i Frankrig til Daventry i Midlands i Det Forenede Kongerige, vil blive ødelagt på grund af modstand fra franske fagforeninger, således at Eurostar enten ikke får nogen kørselstilladelse eller får den i en form, som ville gøre, at projektet ikke kunne gennemføres.

Er Kommissionen fast besluttet på at fremme godstransport ad jernbane over hele Europa, og har den eventuelt forudanelser om de vanskeligheder, som der er sandsynlighed for, at europæiske fragtførere vil stå overfor i fremtiden? Kan Kommissionen i særdeleshed forestille sig eventuelle indvendinger mod Eurostars planer om at drive en godstransportforbindelse fra Dourges til Daventry eller en eventuel anden grund til, at der ikke ville blive givet kørselstilladelse til selskabet, således at det kan transportere gods ad hele denne rute?

Svar afgivet på Kommissionens vegne af Loyola de Palacio

(10. november 2003)

Kommissionen er stærkt engageret i at forbedre konkurrenceevnen for europæisk jernbanefragt og ønsker at omlægge transporten til mere miljøvenlige former f.eks. jernbane. Kommissionen vil gennemføre dette ved oprettelse af et fælles europæisk jernbaneområde med en liberalisering af markederne for jernbanefragt samt etablering af en europæisk rammelovgivning for interoperabilitet og sikkerhed. Den yder ligeledes finansiel støtte til udvikling af væsentlig jernbaneinfrastruktur og til demonstration af nye koncepter for jernbanefragt.

Et afgørende element i Fællesskabets lovgivningsmæssige strategi med henblik på at fremme jernbanefragten er direktiverne om jernbaneinfrastrukturne (1), som medlemsstaterne skulle gennemføre inden den 15. marts 2003. Disse direktiver er dog endnu ikke omsat til lov i alle medlemsstater, og de direktiver, som er blevet gennemført, mangler stadigvæk at blive praktisk anvendt. Kommissionen vil nu anvende alle lovgivningsinstrumenter, den råder over, for at få medlemsstaterne til hurtigt at gennemføre direktiverne.

Kommissionen er bekendt med, at Eurotunnel SA (ikke Eurostar som anført) vil etablere sig som jernbanevirksomhed, der yder jernbanefragtservice gennem Kanaltunnelen. Dette selskab har indledningsvis ansøgt om tilladelse til jernbanedrift hos de franske myndigheder. De franske myndigheder behandler i øjeblikket ansøgningen på grundlag af de franske gennemførelsesbestemmelser til direktiv 2001/13/EF. Kommissionen har ingen grund til at tvivle på, at Eurotunnel SA vil få tildelt en tilladelse til jernbanedrift, såfremt selskabet opfylder alle i loven foreskrevne krav i overensstemmelse med fællesskabsdirektiverne.

(1) Europa-Parlamentets og Rådets direktiv 2001/12/EF af 26. februar 2001 om ændring af Rådets direktiv 91/440/EØF om udvikling af Fællesskabets jernbaner. Europa-Parlamentets og Rådets direktiv 2001/13/EF af 26. februar 2001 om ændring af Rådets direktiv 95/18/EF om udstedelse af licenser til jernbanevirksomheder samt Europa-Parlamentets og Rådets direktiv 2001/14/EF af 26. februar 2001 om tildeling af jernbaneinfrastruktur-kapacitet og opkrævning af afgifter for benyttelse af jernbaneinfrastruktur samt sikkerhedscertificering, EFT L 75 af 15.3.2001.